KOMISSION TIEDONANTO NEUVOSTOLLE neuvoston direktiivin 2006/112/EY 395 artiklan mukaisesti /* COM/2012/0733 final */





KOMISSION TIEDONANTO NEUVOSTOLLE neuvoston direktiivin 2006/112/EY 395 artiklan mukaisesti 1. TAUSTAA Neuvosto voi yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (jäljempänä ”alv-direktiivi”) 395 artiklan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi. Neuvoston on annettava lupa jäsenvaltion kansallisen lainsäädännön muuttamiseen. Koska kyseisellä menettelyllä vahvistetaan poikkeuksia alv:hen sovellettaviin yleisiin periaatteisiin, kyseisten poikkeusten olisi Euroopan unionin tuomioistuimen vakiintuneen oikeuskäytännön mukaan oltava soveltamisalaltaan rajoitettuja ja oikeasuhtaisia. Ranskan tasavalta on komission 24. helmikuuta 2012 saapuneeksi kirjaamalla kirjeellä pyytänyt lupaa ottaa käyttöön toimenpiteitä, jotka poikkeavat alv-direktiivin 193 artiklasta. Komissio antoi mainitun direktiivin 395 artiklan 2 kohdan mukaisesti Ranskan pyynnön tiedoksi muille jäsenvaltioille 9. marraskuuta 2012 päivätyllä kirjeellä. Komissio ilmoitti Ranskalle 12. marraskuuta 2012 päivätyllä kirjeellä saaneensa kaikki pyynnön arvioimiseksi tarvitsemansa tiedot. Saksan liittotasavalta on komission 11. kesäkuuta 2012 saapuneeksi kirjaamalla kirjeellä pyytänyt lupaa ottaa käyttöön toimenpiteitä, jotka poikkeavat alv-direktiivin 193 artiklasta. Komissio antoi mainitun direktiivin 395 artiklan 2 kohdan mukaisesti Saksan pyynnön tiedoksi muille jäsenvaltioille 9. marraskuuta 2012 päivätyllä kirjeellä. Komissio ilmoitti Saksalle 12. marraskuuta 2012 päivätyllä kirjeellä saaneensa kaikki pyynnön arvioimiseksi tarvitsemansa tiedot. Itävallan tasavalta on komission 25. heinäkuuta 2012 saapuneeksi kirjaamalla kirjeellä pyytänyt lupaa ottaa käyttöön toimenpiteitä, jotka poikkeavat alv-direktiivin 193 artiklasta. Komissio antoi mainitun direktiivin 395 artiklan 2 kohdan mukaisesti Itävallan pyynnön tiedoksi muille jäsenvaltioille 9. marraskuuta 2012 päivätyllä kirjeellä. Komissio ilmoitti Itävallalle 12. marraskuuta 2012 päivätyllä kirjeellä saaneensa kaikki pyynnön arvioimiseksi tarvitsemansa tiedot. 2. TIIVISTELMÄ PYYNNÖISTÄ Ranska pyytää poikkeusta saadakseen ottaa käyttöön käännetyn verovelvollisuuden verovelvollisten välisissä kotimaisissa kaasu- ja sähköluovutuksissa ja televiestintäpalveluissa alv-petosten estämiseksi ja ennen kaikkea alv:tä koskevan karusellipetoksen uhan torjumiseksi. Saksa ja Itävalta pyytävät poikkeusta saadakseen ottaa käyttöön käännetyn verovelvollisuuden verovelvollisten välisissä kotimaisissa kaasu- ja sähköluovutuksissa alv-petosten estämiseksi ja ennen kaikkea alv:tä koskevan karusellipetoksen uhan torjumiseksi. 3. KÄÄNNETTYÄ VEROVELVOLLISUUTTA KOSKEVA POIKKEUS Direktiivin 2006/112/EY 193 artiklan mukaan arvonlisäveron maksamisvelvollisuus kuuluu tavaran luovuttavalle tai palvelun suorittavalle verovelvolliselle. Käännetyn verovelvollisuuden tarkoituksena on siirtää kyseinen maksamisvelvollisuus verovelvollisille, jolle tavarat luovutetaan tai palvelu suoritetaan. Missing trader -petos tapahtuu, kun toimijat jättävät alv:n maksamatta veroviranomaisille tuotteensa myytyään. Näiden toimijoiden asiakkailla on kuitenkin oikeus saada verovähennys, koska niillä on hallussaan pätevä kauppalasku. Kaikkein aggressiivisimmillaan tällaisissa veropetostapauksissa samat tavarat luovutetaan tai samat palvelut suoritetaan ns. karusellijärjestelmässä (jossa tavaroilla tai palveluilla käydään kauppaa jäsenvaltioiden välillä) useita kertoja ilman, että veroviranomaisille maksetaan alv:tä. Kun tällaisissa tapauksissa henkilö, jolle tavarat luovutetaan tai palvelut suoritetaan, nimetään arvonlisäverovelvolliseksi, käännetyn verovelvollisuuden on todettu poistavan mahdollisuuden tällaiseen veropetokseen. Komissio ehdotti syyskuussa 2009 alv-direktiivin muuttamista käännetyn verovelvollisuuden soveltamiseksi vapaaehtoisesti ja väliaikaisesti tiettyihin tavaraluovutuksiin ja palvelusuorituksiin, jotka ovat alttiita veropetoksille (KOM(2009) 511, EUVL C 26, 28.1.2012, s. 11). Kyseisiin tavaroihin kuuluivat erityisesti matkapuhelimet, integroidut piirit, jalometallit ja hajuvedet ja kyseisiin palveluihin kasvihuonekaasujen päästöoikeudet. Luettelo perustui komission keräämiin tietoihin aloilta, jotka olivat tuolloin erityisen alttiita karusellipetoksille. Kyseisen ehdotuksen tarkoituksena oli antaa kaikille jäsenvaltioille sama mahdollisuus ja samalla ottaa käyttöön tehokas arviointimekanismi järjestelmän rajatylittävien vaikutusten tarkastelemiseksi. Neuvosto ei päässyt asiasta kokonaisuudessaan yhteisymmärrykseen, joten se hyväksyi 16 päivänä maaliskuuta 2010 annetulla neuvoston direktiivillä 2010/23/EU vain kasvihuonekaasujen päästöoikeuksia koskevan ehdotuksen kohdan. Se sitoutui kuitenkin neuvoston pöytäkirjaan tehdyllä lausumalla jatkamaan keskusteluja muista ehdotuksen kohdista. Komissioon mielestä nyt on oikea hetki jatkaa näitä neuvotteluja. Alv-alan missing trader -petoksia torjuttaisiin siten yhdessä nopean reagoinnin mekanismin (KOM(2012) 428) kanssa sekä lyhyellä että pitkällä aikavälillä. 4. PYYNNÖT Ranska pyytää alv-direktiivin 395 artiklan mukaisesti neuvostoa antamaan sille komission ehdotuksesta luvan ottaa käyttöön erityisiä 193 artiklasta poikkeavia toimenpiteitä käännetyn verovelvollisuuden soveltamiseksi verovelvollisten välisiin kotimaisiin kaasu- ja sähköluovutuksiin ja televiestintäpalveluihin. Sen mukaan tällainen käännetty verovelvollisuus on Ranskassa tarpeen karusellipetosten aiheuttamien verotulojen menetysten estämiseksi. Ranska perustelee tätä pyyntöä sillä, että nykyiset petostentorjuntatoimenpiteet eivät ole tehokkaita ja että vaikka Ranskassa ei tähän mennessä ole havaittu petoksia näillä aloilla, Ranskan kaasu- ja sähkömarkkinoille on ilmestynyt useita epäilyttäviä yrityksiä ja yksityishenkilöitä, joita tutkitaan parhaillaan. Sen vuoksi Ranska pelkää, että petokset siirtyvät kasvihuonekaasujen päästöoikeuksista muihin kauppatavaroihin ja palveluihin, kuten kaasuun ja sähköön sekä televiestintäpalveluihin. Ranska muutti lainsäädäntöään 1. huhtikuuta 2012 soveltaakseen käännettyä verovelvollisuutta tällaisiin luovutuksiin. Saksa ja Itävalta pyytävät alv-direktiivin 395 artiklan mukaisesti neuvostoa antamaan niille komission ehdotuksesta luvan ottaa käyttöön erityisiä 193 artiklasta poikkeavia toimenpiteitä käännetyn verovelvollisuuden soveltamiseksi verovelvollisten välisiin kotimaisiin kaasu- ja sähköluovutuksiin. Niiden mukaan tällainen käännetty verovelvollisuus on Saksassa ja Itävallassa tarpeen karusellipetosten aiheuttamien tulonmenetysten estämiseksi. Saksa ja Itävalta perustelevat näitä pyyntöjään sillä, että ne ovat jo toteuttaneet kaikki nykyiset petostentorjuntatoimenpiteet, jotka eivät kuitenkaan ole tehokkaita keskipitkällä ja pitkällä aikavälillä. Vaikka ne eivät ole tähän mennessä toimittaneet tietoja yhdestäkään todetusta petostapauksesta, Saksan ja Itävallan kaasu- ja sähkömarkkinoille on ilmestynyt useita epäilyttäviä yrityksiä ja yksityishenkilöitä, joita tutkitaan parhaillaan. Sen vuoksi ne pelkäävät, että petokset siirtyvät kasvihuonekaasujen päästöoikeuksista muihin kauppatavaroihin ja palveluihin, kuten kaasuun ja sähköön. 5. KOMISSION KANTA Kun komissio vastaanottaa 395 artiklan mukaisia pyyntöjä, niitä tarkastellaan sen varmistamiseksi, että niiden hyväksymistä koskevat perusedellytykset täyttyvät eli yksinkertaistaako ehdotettu erityistoimenpide verovelvollisia ja/tai verohallintoja koskevia menettelyjä tai estääkö ehdotus tietyntyyppisiä veropetoksia ja veron kiertämistä. Komissio on tällaisissa tapauksissa aina noudattanut varovaista lähestymistapaa varmistaakseen, että poikkeukset eivät heikennä yleisen alv-järjestelmän toimintaa ja että ne ovat soveltamisalaltaan rajallisia sekä tarpeellisia ja oikeasuhteisia. Komission mielestä Ranskan, Saksan ja Itävallan pyynnöt eivät täytä 395 artiklan perusedellytystä eli niillä ei yksinkertaisteta verovelvollisia ja/verohallintoja koskevia menettelyjä eikä niillä estetä tietyntyyppisiä veropetoksia tai veron kiertämistä. Ranska ja Itävalta eivät ole esittäneet minkäänlaista näyttöä siitä, että näissä maissa olisi syyllistytty veropetoksiin kaasu- ja sähköluovutuksissa. Ranska ei myöskään ole esittänyt näyttöä väitetyistä televiestintäpalvelujen veropetoksista. Ranskan pyynnössä mainitaan Saksassa todettu petostapaus, jota ei kuitenkaan mainita Saksan pyynnössä. Komissio katsoo erityisesti, että käännetyn verovelvollisuuden soveltaminen kaasu- ja sähköluovutuksiin ja televiestintäpalveluihin vaikuttaisi erittäin kielteisesti muihin jäsenvaltioihin ja koko sisämarkkinoihin. Tämäntyyppisiä tavaroita ja palveluja koskevat petokset voivat nimittäin siirtyä nopeasti yhdestä jäsenvaltiosta toiseen asianomaisten EU-markkinoiden yhdentymisen vuoksi ja myös siksi, että toimijat voivat lyhyessä ajassa suorittaa etätoimintana useita liiketoimia toisiaan tapaamatta. Kaasu- ja sähköluovutusten tapauksessa myyjät ja ostajat ovat usein sijoittautuneet muuhun jäsenvaltioon kuin siihen, missä luovutusten rekisteröintimarkkinat sijaitsevat. Tilanne oli aiemmin sama kasvihuonekaasujen päästöoikeuksissa. Tämä tarkoittaa, että sellaisten jäsenvaltioiden markkinoita, joille poikkeus on myönnetty, voitaisiin edelleen käyttää alv-petosten tekemiseen muissa jäsenvaltioissa, joille poikkeusta ei ole myönnetty, ilman mahdollisuutta reagoida ongelmaan nopeasti lainsäädännöllisin muutoksin. Sen vuoksi ainoa asianmukainen ja tuloksekas keino estää tämäntyyppiset petokset on muuttaa alv-direktiiviä tavalla, joka vastaa neuvoston direktiivissä 2010/23/EU kasvihuonekaasujen päästöoikeuksille säädettyjä muutoksia. Kaikilla jäsenvaltioilla olisi siten käytössään samat petostentorjuntatoimenpiteet ja ne voisivat reagoida nopeasti tilanteisiin, joissa tämäntyyppiset petokset siirtyvät rajojen yli. Neuvosto on tästä yhtä mieltä. Tämä vahvistettiin neuvoston direktiiviä 2010/23/EU koskevassa pöytäkirjaan merkityssä lausumassa, jossa neuvosto sitoutui keskustelemaan tarkemmin käännetyn verovelvollisuuden soveltamisesta tietyntyyppisten petosten estämiseksi ja tunnusti, että poikkeus olisi otettava käyttöön epätavanomaisissa tapauksissa, joissa on kiireellisesti estettävä jäsenvaltiolle merkittäviä tappioita aiheuttanut petos. 6. PÄÄTELMÄT Komissio esittää päätelmänään näin ollen, että Ranskan, Saksan ja Itävallan esittämät pyynnöt eivät täytä alv-direktiivin 395 artiklassa säädettyjä edellytyksiä, koska niillä olisi erittäin kielteinen vaikutus muihin jäsenvaltioihin ja koko sisämarkkinoihin. Sen vuoksi se vastustaa pyydettyjä poikkeuksia. Komissio muistuttaa neuvostoa syyskuussa 2009 antamastaan ehdotuksesta, joka koski kaikkien jäsenvaltioiden käyttöön annettavaa vaihtoehtoista mekanismia, joka olisi soveltuva ratkaisu Ranskan, Saksan ja Itävallan esittämiin huolenaiheisiin. Komissio puoltaa sitä, että kaasu ja sähkö sekä televiestintäpalvelut lisättäisiin parhaillaan neuvottelujen kohteena olevaan tavara- ja palveluluetteloon. Komission mielestä muita tavaroita ja palveluita, joihin jäsenvaltiot voivat tällä hetkellä soveltaa käännettyä verovelvollisuutta ja joihin siirtyvät petokset aiheuttaisivat kielteisiä vaikutuksia sisämarkkinoihin, olisi kohdeltava johdonmukaisesti kaasu- ja sähköluovutuksien ja televiestintäpalvelujen kanssa.